-----------------------------------------------------------------------
  ปัจจัยความเสี่ยง

  -----------------------------------------------------------------------

ปัจจัยความเสี่ยงในการประกอบธุรกิจของบริษัทและบริษัทในเครือ
ที่คาดว่าจะมีผลกระทบต่อการดำเนินงานของบริษัท

สภาวะการแข่งขันระหว่างประเทศผู้ผลิตรายใหญ่ในตลาดโลก

การแข่งขันจากประเทศผู้ผลิตรายใหญ่อื่น เช่นประเทศ มาเลเซีย อินโดนีเซีย และเวียดนาม
ซึ่งผลิตและส่งออกผลิตภัณฑ์ยางธรรมชาติเข้าสู่ตลาดโลกในแต่ละปีในอันดับต้นๆ
ได้ลดความเข้มข้นลงเนื่องจากจากความพยายามของรัฐบาลไทย
ที่ตั้งเป้าหมายความร่วมมือระหว่างประเทศ รักษาสมดุลของปริมาณผลผลิตยางธรรมชาติในแต่ละปี
ได้ส่งผลทางด้านจิตวิทยาอย่างมีนัยสำคัญในตลาดโลก
ว่าระดับราคาตลาดโลกในช่วงที่ผ่านมาและในอนาคตข้างหน้าจะอยู่ในระดับปัจจุบันหรือไม่เปลี่ยนแปลงเคลื่อนไหวในทางลบจากระดับปัจจุบันได้มากนัก
เนื่องจากมีความร่วมมือกันอย่างใกล้ชิดมากขึ้น ผู้บริโภครายใหญ่ คือ
ผู้ผลิตยางล้อรถยนต์ของโลกได้เริ่มปรับตัวตามภาวการณ์ที่เป็นอยู่ทั้งในกระบวนการผลิต
ส่วนต้นทุนการผลิต และระดับราคาจำหน่ายที่เปลี่ยนแปลงไป
กลุ่มผู้บริโภคไม่สามารถใช้ระดับราคายางของประเทศใดประเทศหนึ่งเป็นตัวชี้นำได้อีกต่อไป
รูปแบบการค้าเริ่มเข้าสู่เสถียรภาพ กล่าวคือ
กลุ่มผู้บริโภคปรับโครงสร้างการสั่งซื้อผลผลิตยางธรรมชาติตามรูปแบบในอดีตที่ผ่านมา
โดยมีการกระจายการสั่งซื้อไปยังผู้ผลิตในแต่ละประเทศตามรูปแบบผลิตภัณฑ์ คุณสมบัติ
และความต้องการในสายการผลิตของตน แทนที่จะใช้ปัจจัยราคาเป็นตัวกำหนดหลักในการสั่งซื้อ
ผู้ผลิตในประเทศไทยลดภาระความกดดันในการขายเป็นอย่างมาก (Distress Sales)
การกำหนดราคาขายและช่องทางเป็นไปตามสถานการณ์ ปัจจัยสิ่งแวดล้อม ปริมาณยางในท้องถิ่น
และการวิเคราะห์ของฝ่ายการตลาด ในช่วงเวลาขณะนั้นเป็นหลัก

2. สภาวะเศรษฐกิจโลก

อุตสาหกรรมยางธรรมชาติเป็นอุตสาหกรรมที่ขึ้นอยู่กับสภาวะเศรษฐกิจโลกโดยรวม เนื่องจากอุตสาหกรรมที่บริโภคยางธรรมชาติมากที่สุดคือ อุตสาหกรรมยางล้อรถยนต์ที่ต้องรองรับอุตสาหกรรมรถยนต์อีกต่อหนึ่ง โดยเฉพาะกลุ่มประเทศพัฒนาแล้ว คือประเทศญี่ปุ่น ประเทศอเมริกา และกลุ่มประเทศยุโรป ประชาชนมีกำลังซื้อสูง และความต้องการใช้ยางล้อรถยนต์มีเป็นจำนวนมาก ทั้งในส่วนของ Original Equipment Market (OEM) และ Replacement Market ในช่วงเศรษฐกิจมีการเจริญเติบโตดี ประชาชนมีแนวโน้มที่ซื้อรถยนต์มากขึ้น หรือเปลี่ยนยางล้อรถยนต์มากขึ้น ในทางกลับกันในสภาวะเศรษฐกิจถดถอย ปริมาณต้องการยางล้อรถยนต์ก็จะลดลง เนื่องจากผู้บริโภคมีแนวโน้มที่จะเลื่อนการใช้จ่ายในสินค้าที่ไม่จำเป็นลง ความผันผวนของความต้องการยางล้อรถยนต์จะเป็นปัจจัยสำคัญที่กระทบต่อระดับราคายางธรรมชาติในตลาดโลกได้ อย่างไรก็ตามเศรษฐกิจโลกโดยรวมในปีที่ผ่านมามีการเติบโตที่น่าพอใจ รวมถึงความต้องการที่เพิ่มขึ้นในอัตราที่สูงจากสาธารณรัฐประชาชนจีน การคาดการณ์ในปี 2547 จากกลุ่มธุรกิจในอุตสาหกรรมยางมีแนวคิดสอดคล้องกันว่ายังคงมีแนวโน้มที่เป็นบวกอยู่ 

การกำหนดนโยบายของรัฐบาล

ยางพาราเป็นผลิตภัณฑ์การเกษตรที่มีบทบาทต่อผลิตภัณฑ์มวลรวมประชาชาติของประเทศ และเกี่ยวข้องกับเกษตรกรชาวสวนยางเป็นจำนวนมาก การเปลี่ยนแปลงของระดับราคาจึงส่งผลกระทบต่อรายได้ของเกษตรกร มีผลต่อชีวิตความเป็นอยู่ของเกษตรกรเหล่านั้น โดยในปีใดที่เกษตรกรสามารถจำหน่ายยางพาราได้ในราคาดี มีรายได้สูง การจับจ่ายใช้สอยมีมาก เศรษฐกิจในท้องถิ่นนั้นก็จะดีตามไปด้วย ในทางตรงกันข้ามหากระดับราคายางตกต่ำก็จะส่งผลเดือดร้อนต่อเกษตรกร จากการที่ผลิตภัณฑ์ยางพารามีผลกระทบต่อเศรษฐกิจรวมในวงกว้าง รัฐบาลจึงเข้ามามีส่วนเกี่ยวข้อง โดยการออกนโยบายทั้งในระยะสั้นและระยะยาว 

ในปีที่ผ่านมา รัฐบาลไม่ได้มีการออกนโยบายใดๆ ที่มีผลกระทบต่อแผนการดำเนินงานของภาคเอกชน
บริษัทในฐานะผู้ผลิตและส่งออกมีความจำเป็นที่จะต้องติดตามแนวทางนโยบายของรัฐบาลอย่างใกล้ชิด
เพราะจะมีผลกระทบต่อการดำเนินงานของบริษัทอย่างมีสาระสำคัญ
หากมาตรการที่กำหนดโดยภาครัฐไม่สอดคล้องกับกลไกตลาดเสรี อาทิเช่น

1.  นโยบายระยะสั้นด้วยการแทรกแซงราคา

    บริษัทในฐานะภาคเอกชนใช้ราคาตลาดโลกเป็นเกณฑ์ในการดำเนินการตลาด
    จึงต้องกำหนดราคารับซื้อวัตถุดิบที่สอดคล้องกับราคาตลาดโลกเป็นหลัก
    การแทรกแซงราคายางของรัฐบาลทำให้ระบบกลไกราคาตลาดเสรีได้เปลี่ยนแปลงไป
    (Market Distortion) บริษัทต้องซื้อวัตถุดิบในราคาที่สูงกว่าที่ควรจะเป็น ณ ขณะนั้น
    ซึ่งส่งผลต่อต้นทุนการผลิตของบริษัท นอกเหนือจากเรื่องระดับราคาแล้ว
    ปริมาณผลผลิตที่เข้าสู่ภาคเอกชนก็จะมีน้อยกว่าที่ควรจะเป็นด้วย

2.  นโยบายระยะปานกลาง หรือระยะยาว

    หากรัฐบาลมีมาตรการที่จะลดปริมาณยางธรรมชาติลง
    ด้วยการจำกัดพื้นที่เพาะปลูกหรือกำหนดโควตาการส่งออก หรือมาตรการภาษีการส่งออก
    ก็จะทำให้ต้นทุนการผลิตของบริษัทสูงขึ้น
    ส่งผลต่อความสามารถในการแข่งขันกับผู้ผลิตรายอื่นในต่างประเทศ

    ด้วยเหตุดังกล่าวข้างต้น
    การร่วมประสานกับภาครัฐบาลแลกเปลี่ยนข้อมูลโดยผ่านทางสมาคมผู้ส่งออกยางพาราไทย
    ในฐานะตัวแทนภาคเอกชนเพื่อให้ภาครัฐมีความรู้ เข้าใจถึงสถานการณ์ยางพาราในตลาดโลก
    ทำให้หน่วยงานที่เกี่ยวข้องสามารถกำหนดนโยบายที่ส่งเสริมอุตสาหกรรมยางพาราในประเทศเป็นมาตรการที่เหมาะสม
    ส่งผลดีต่อเกษตรกรชาวสวนยาง และในขณะเดียวกันก็ไม่กระทบต่อภาคเอกชนในด้านลบ
    เป็นสิ่งที่ภาคเอกชนให้ความสำคัญเป็นอย่างมาก
    เพื่ออุตสาหกรรมยางมีการเจริญเติบโตก้าวหน้าต่อไปในอนาคต
    และภาครัฐบาลก็ได้ให้ความสำคัญสนับสนุนอุตสาหกรรมยางอย่างต่อเนื่อง

ปริมาณวัตถุดิบและการแข่งขันระหว่างผู้ผลิตภายในประเทศ

การสรรหาวัตถุดิบเป็นปัจจัยหลักประการหนึ่งที่อาจจะส่งผลกระทบต่อผลการดำเนินงานอย่างมีนัยสำคัญ
จากสภาวะอุตสาหกรรมยาง ที่แม้จะมีผู้ผลิตและส่งออกรายใหญ่น้อยราย
แต่การแข่งขันเป็นไปอย่างเสรี สภาวะการรับทราบของข้อมูลราคายางในตลาดโลก
ของเกษตรกรชาวสวนยางรายย่อย ผู้ขายในท้องถิ่น (Dealers)
เป็นไปอย่างรวดเร็วและเท่าเทียมกัน
ทำให้การกำหนดราคารับซื้อวัตถุดิบยางพาราในท้องถิ่นต้องอยู่ในระดับสะท้อนราคาตลาดตลอดเวลา
นอกจากนี้ยังมีปัจจัยอื่นอีกที่ส่งผลต่อระดับราคาในช่วงเวลาขณะนั้น อาทิเช่น
จำนวนความต้องการและระดับราคาซื้อของผู้ผลิตรายอื่น ปริมาณผลผลิตถูกจำกัดโดยลักษณะภูมิศาสตร์
และสภาพฤดูกาล ปัจจัยดังกล่าวข้างต้น
ส่งผลต่อวิธีการจัดการสรรหาวัตถุดิบและต้นทุนการผลิตของบริษัทเป็นอย่างมาก
วิธีการทำสัญญาซื้อขายยางล่วงหน้ากับเกษตรกรหรือผู้ขายในท้องถิ่นไม่สามารถบังคับใช้ได้ในทางปฏิบัติ
เนื่องจากผู้ขายมีแนวโน้มที่จะไม่รักษาสัญญาส่งมอบ หากระดับราคาเปลี่ยนแปลงไปในทางลบต่อผู้ขาย
ทางบริษัทจึงต้องพยายามจัดการด้านการสรรหาวัตถุดิบให้มีประสิทธิภาพมากที่สุด
ที่ต้องสอดคล้องกับแผนการจำหน่ายและส่งมอบของฝ่ายการตลาด ด้วยการกำหนดแผนการล่วงหน้า
ปรับปรุงข้อมูล การเคลื่อนไหวในตลาดท้องถิ่นตลอดเวลา การจัดระบบเครือข่าย
การสรรหาวัตถุดิบให้ครอบคลุมพื้นที่มากขึ้น
ซึ่งข้อกำหนดเหล่านี้ต้องอาศัยกำลังคนและประสบการณ์พนักงานที่สร้างสมมาในการปฏิบัติงานจริงในพื้นที่

ในส่วนกระบวนการผลิต ต้องอาศัยการปรับปรุงเทคโนโลยีอย่างต่อเนื่อง
โดยเฉพาะสายผลิตภัณฑ์ยางแท่ง STR ที่บริษัทฯ
มีขอบเขตในการกำหนดลักษณะส่วนผสมของวัตถุดิบให้เหมาะสม
การผลิตเป็นไปอย่างมีประสิทธิภาพสูงสุด
ส่งผลต่อระดับต้นทุนการผลิตที่สามารถแข่งขันกับผู้ผลิตรายอื่นทั้งในประเทศและต่างประเทศได้

3.  สภาพคล่องทางการเงินและระดับอัตราดอกเบี้ยและอัตราแลกเปลี่ยน

  ภายในประเทศ

โดยที่บริษัทฯ เป็นผู้ผลิตและส่งออกรายใหญ่รายหนึ่งของประเทศ
ปริมาณการผลิตและจำหน่ายอยู่ในระดับที่สูงมาก
สภาพคล่องทางการเงินจึงมีส่วนสำคัญที่จะให้ทุกหน่วยงานรองลงไปสามารถดำเนินการเป็นไปได้อย่างมีประสิทธิภาพ
ในขณะที่ระดับราคายางในตลาดโลก มีการปรับตัวสูงขึ้นอย่างต่อเนื่อง
ส่งผลให้การใช้เงินทุนหมุนเวียนต่อปริมาณผลผลิตและจำหน่ายมียอดเพิ่มขึ้นตามสัดส่วนและย่อมส่งผลให้ต้นทุนทางด้านดอกเบี้ยจ่ายเพิ่มขึ้นด้วย
และหากอัตราดอกเบี้ยมีแนวโน้มปรับตัวสูงขึ้น
ย่อมส่งผลกระทบต่อต้นทุนทางการเงินอย่างหลีกเลี่ยงไม่ได้ อย่างไรก็ตามในระยะเวลาที่ผ่านมา
แหล่งเงินทุนหมุนเวียนที่บริษัทมีอยู่ยังคงมีเพียงพอ สนับสนุนต่อการดำเนินงานของบริษัท และบริษัทฯ
ยังคงมีการศึกษาผลิตภัณฑ์ทางการเงินใหม่ๆและติดต่อกับสถาบันทางการเงินอยู่ตลอดเวลา
เพื่อให้ได้มาซึ่งแหล่งเงินทุนหมุนเวียนที่เพียงพอและ มีต้นทุนทางการเงินที่มีประสิทธิภาพสูงสุด

ระดับอัตราแลกเปลี่ยนของประเทศเมื่อเปรียบเทียบกับประเทศผู้แข่งขันรายอื่น
ที่อาจจะส่งผลต่อการดำเนินการของบริษัทฯ อย่างมีสาระสำคัญในฐานะบริษัทผู้ส่งออก
ดังนั้นระดับอัตราแลกเปลี่ยนโดยเปรียบเทียบกับประเทศผู้ผลิตรายใหญ่อื่นจะมีผลต่อการกำหนดราคาผลิตภัณฑ์ของบริษัทให้มีความได้เปรียบหรือเสียเปรียบเหนือประเทศผู้ผลิตรายอื่น
รวมถึงการเคลื่อนไหวของระดับอัตราแลกเปลี่ยนในช่วงระยะเวลาหนึ่งๆที่ไม่ผันผวนมากนักย่อมจะส่งผลดีต่อบริษัทและอุตสาหกรรมยางโดยรวม
ทำให้การคาดการณ์วางแผนการด้านการเงินและระดับราคาจำหน่ายเป็นไปได้ดีมากขึ้น

6. ความเสี่ยงด้านแนวนโยบายการบริหารจัดการ

บริษัทดำเนินธุรกิจในอุตสาหกรรมยางพารา ที่มีลักษณะเป็น Commodity
และเป็นอุตสาหกรรมเฉพาะกลุ่ม การประกอบกิจการที่ตั้งตามลักษณะภูมิประเทศของแหล่งวัตถุดิบ
คือภาคตะวันออก และภาคใต้ของประเทศไทย การดำเนินธุรกิจที่เกี่ยวข้องกับวัตถุดิบ
ลักษณะสินค้าเกษตรจำเป็นต้องมีการบริหารจัดการที่ดี มีประสิทธิภาพ
ไม่เช่นนั้นความเสียหายจากการแปรสภาพวัตถุดิบอาจจะเกิดขึ้นได้สูงมาก
บุคลากรที่เกี่ยวข้องต้องมีความรู้และประสบการณ์ในผลิตภัณฑ์ดังกล่าว
ซึ่งต้องอาศัยระยะเวลายาวนานในภาคปฏิบัติ เพื่อให้ได้บุคลากรที่มีประสิทธิภาพ
สามารถปรับตัวเข้ากับวัฒนธรรมความเป็นอยู่ในพื้นที่ได้

ในทางกลับกัน ลักษณะกลุ่มผู้ซื้อเป็นองค์กรที่ตั้งมาเป็นระยะเวลายาวนาน
และไม่ค่อยมีการเปลี่ยนแปลงในตัวบุคลากร
ความสัมพันธ์ส่วนบุคคลระหว่างผู้ซื้อและผู้ขายที่สร้างขึ้นมาเป็นระยะเวลานานเป็นปัจจัยหนึ่งที่มีส่วนสนับสนุนต่อการขยายตัวทางธุรกิจ
กล่าวได้ว่าผู้ดำเนินกิจการรายใหญ่ที่ประสบความสำเร็จจะมีประสบการณ์ในอุตสาหกรรมยางพารามาเป็นระยะเวลายาวนานและมุ่งเน้นในอุตสาหกรรมดังกล่าวโดยไม่มีการแตกแนวไปยังธุรกิจประเภทอื่น
การเข้ามาในอุตสาหกรรมยางพาราของผู้ดำเนินกิจการรายใหม่ที่ไม่มีประสบการณ์จึงเป็นไปค่อนข้างยาก
เพราะกลุ่มผู้ซื้อจะให้ความสำคัญต่อประวัติการดำเนินการ ความเชื่อถือได้ในด้านตัวผลิตภัณฑ์
และชื่อเสียงของคณะผู้บริหารในบริษัท

การกำหนดแนวทางการทำการตลาด นโยบายราคาขาย
เป็นยุทธศาสตร์สำคัญที่จะมีผลต่อการทำงานของหน่วยงานอื่นๆ ที่ประกอบเข้าอยู่ในองค์กร
ความมีประสิทธิภาพของบุคลากร ที่ต้องมีความเชี่ยวชาญประสบการณ์
พร้อมต่อการเปลี่ยนแปลงของสถานการณ์ในยุคโลกาภิวัตน์ ปรับรูปแบบกระบวนการได้ทันท่วงที ซึ่ง ณ
ปัจจุบัน การคาดการณ์แนวโน้มทางอุตสาหกรรมมีโอกาสคลาดเคลื่อนได้มาก
เนื่องจากมีปัจจัยต่างๆที่อาจจะเกิดขึ้นโดยมิได้คาดหมาย
และส่งผลกระทบต่อผลการดำเนินงานของบริษัทได้อย่างมีสาระสำคัญ
การบริหารงานจึงต้องมีความพร้อมที่จะต้องปรับตัวตลอดเวลา

คณะผู้บริหารของบริษัท ศรีตรังแอโกรอินดัสทรี จำกัด (มหาชน)
นับเป็นกลุ่มบุคคลคณะหนึ่งที่มีประสบการณ์ในอุตสาหกรรมยางพารามาเป็นระยะเวลานาน
โดยเฉพาะประธานกรรมการบริษัท ได้เริ่มชีวิตการทำงานในอุตสาหกรรมยางมาเมื่อประมาณ 40
ปีที่ผ่านมา ซึ่งเป็นช่วงการเริ่มต้นอุตสาหกรรมยางของประเทศไทย
สถานะของผู้บริหารจึงเป็นที่ยอมรับทั้งในประเทศและต่างประเทศ ลักษณะข้างต้น
ทำให้บริษัทมีความเสี่ยงด้านความอยู่รอดในกรณีที่มีการเปลี่ยนแปลงผู้บริหาร
ซึ่งเป็นกลุ่มผู้ถือหุ้นรายใหญ่ด้วย
หรือในอีกด้านหนึ่งอาจทำให้ผู้ถือหุ้นรายใหญ่รายอื่นไม่สามารถเข้ามาครอบงำกิจการเพื่อเปลี่ยนแปลงการจัดการ
ในกรณีที่ฝ่ายจัดการปัจจุบันไม่สามารถทำงานให้เกิดประโยชน์สูงสุดแก่ผู้ถือหุ้น